በዚምባብዌ ተቃዋሚዎች በመንግሥት የሚፈጸምባቸው ጥቃቶች እንዲቆሙ ጥሪ አቀረቡ
በዚምባብዌ የተካሄደውን ምርጫ ተከትሎ ለተቃውሞ በወጡ ተቃዋሚዎች ላይ የሀገሪቱ መንግሥት የሚፈጽማቸው ጥቃቶች እንዲያቆም ለአለም አቀፍ መንግስታት ጥሪ አቅርበዋል፡፡በዋና ከተማዋ ሀረሪ የምርጫ ውጤቱ ተቃዋሚዎች ከመንግስት ወታደሮች ጋር ባደረጉት ግጭት የሶስት ሰዎች ህይወት ማለፉም ነው የተነገረው፡፡የዚምባቡዌ ምርጫ ኮሚሽን በሀገሪቱ በተካሄደው ምርጫ የዛኑ ፒ ኤፍ ፓርቲ ሁለት ሶስተኛውን ድምጽ በማግኘት የፓርላማውን አብላጫ  ውጤት ስለማግኘቱ ይፋ ማድረጉን ተከትሎ በዋና ከተማዋ ሐረሪ በተከሰተ ግጭት የሶስት ሰዎች ህይወት አልፏል፡፡ምርጫውን ዛኑ ፒ ኤፍ ፓርቲ አጭበርብሯል የሚሉ በርካታ ወጣቶች በጎዳናዎች ላይ ድንጋይ በመርወርወር ተቃውሞቸውን አሰምተዋል።የሀገሪቱ ወታደሮችም ድንጋይ ሲወረውሩ በነበሩት ተቃዋሚዎች ላይ በከፈቱት ተኩስ ሶስት ሰዎችን መግደላቸውም ነው የተገለጸው፡፡ይህንን ተከትሎም የተባበሩት መንግስታት ድርጅትና የቀድሞዋ የዚምባቡዌ ቀኝ ገዥ የነበረችው ብሪታንያ ወታደሮች እየወሰዱት ያለው እርምጃ እንዳሳሰባቸው አስታውቀዋል።የተባበሩት መንግስታት ዋና ፀሀፊ አንቶኒዮ ጉቴሬዝ   የዚምባብዌ ፖለቲከኞች ከድርጊታቸው ሊታቀቡ እንደሚገባ ሲገልጹ የብሪታኒያ የውጭ ጉዳይ ሚኒስትር ሃሪየት ባልድዊን በበኩላቸው  ግጭቱ በጣም እንዳሳሰባቸውም ነው ያነሱት፡፡ኤም ዲ ሲ የተባለው የተቃዋሚ ፓርቲ ስብስብ መንግስት የወሰደውን እርምጃ ያልተመጣጠነ እና ፍትሃዊነት የጎደለው ስለመሆኑ የገለጸው ወታደሮች የሚሰለጥኑት በጦር ሜዳ ላይ ለመዋጋት እንጂ ሰላማዊ ሰዎችን ለመግደል አይመስለንም ብለዋል ፡፡ፕሬዚዳንት ኤመርሰን ምናጋጋዋ በበኩላቸው የኤም ዲ ሲ የተቃዋሚ ፓርቲ ስብስብ መሪዎች ግጭቱን ይደግፋሉ በማለት ወቀሳ ያቀረቡ ሲሆን ደጋፊዎቻቸው ከዚህ ድርጊት እንዲታቀቡ ማድረግ ይጠበቅባቸዋል ነው ያሉት፡፡ፕሬዝዳንቱ አክለውም የፓርቲው አመራሮች የሀገሪቱ ሰላም በማወክና የምርጫ ሂደቱን በማደናቀፍ ተጠያቂ ስለመሆናቸው ተናግረዋል፡፡የፕሬዜዳንታዊ ምርጫ ውጤት እስካሁን ይፋ ባይሆንም የኤም ዲ ሲ የተቃዋሚ ፓርቲ አመራሮች እጩ አድርገው የመረጡት ኔልሰን ቻሚሳ ተፎካካሪውን ፕሬዚደንት ኤመርሰን ምናጋጋዋን ስለማሸነፉ እርግጠኞች ነን ሲሉ ተደምጠዋል፡፡  የሀገሪቱ የምርጫ ኮሚሽን ዛኑ ፒ ኤፍ ፓርቲ በፓርላማው ውሰጥ 140 መቀመጫዎችን ማሸነፉንና ኤም ዲ ሲ የተቃዋሚ ፓርቲ ደግሞ 58 መቀመጫዎችን ስለማግኘቱ ይፋ አድርጓል ሲል የሀገሪቱ መገናኛ ብዙሃን ዘግቧል፡፡በምርጫው ለመሳተፍ ከተመዘገበው 5 ሚሊዬን ሰዎች ከ70 በመቶው በላይ ስለመሳተፋቸውም ነው የተነገረው፡፡የቢቢሲው ሻንጋይ ኒዎካ የፕሬዝዳንታዊው የምርጫ ውጤት እስካሁን ይፋ ያልሆነው 23 የሚሆኑት ተወካዮች ውጤቱን ለማረጋገጥ ባለመቻላቸው ምክንያት ስለመሆኑ ዘግቧል፡፡በፕሬዝዳንትነት የሚመረጠው እጩ ከ50 በመቶ በላይ ድምጽ ማግኘት እንዳለበት  የሚታወቅ ሲሆን ድምጽ ማግኘት ካልቻለ ግን ምርጫ ለመስከረም 8 እንደሚተላለፍም ነው የተመላከተው፡፡የሀገሪቱ የምርጫ ቦርድ እንዳስታወቀው የመገናኛ ብዙሃን አድሎ፤ መራጮችን ማስፈራራት እና በምርጫ ቦርዱ ላይ እምነትን ማጣት በተግዳሮትነት የታዩ ችግሮች ቢሆኑም የፖለቲካ ምህዳሩ መሻሻል የታየበት ስለመሆኑ አንስቷል፡፡የምርጫ ቦርዱ ይህንን ይበል እንጂ ምርጫውን ለመታዘብ በስፍራው የሚገኘው የአፍሪካ ህብረት ልኡክ ምርጫው በሰላማዊ መንገድ ስለመካሄዱና የተቃዋሚ ፓርቲዎች እንደሚሉት ድምጽ የመግዛትም ሆነ መራጮችን የማስፈራራት ሁኔታ እንዳልተስተዋለ ማረጋገጫ ሰጥቷል፡፡በዚምባብዌ ከ16 አመታት በኋላ ለመጀመሪያ ጊዜ የአውሮፓ ህብረትና አሜሪካን ምርጫውን ለመታዘብ የሀገሪቱ መንግስት እንደፈቀደላቸውም ነው የተመላከተው፡፡(ምንጭ:ቢቢሲና አልጀዚራ)